בס"ד, סיוון תשפ"ד

**בבא מציעא דף ק"י-קי"א, איסור הלנת שכר**

**א. המקראות בתורה ומניין האיסורים**

1. **ויקרא י"ט י"ג:** "לֹא תַעֲשֹׁק אֶת רֵעֲךָ וְלֹא תִגְזֹל לֹא תָלִין פְּעֻלַּת שָׂכִיר אִתְּךָ עַד בֹּקֶר:"
2. **דברים כ"ד, י"ד-ט"ו:** "(יד) לֹא תַעֲשֹׁק שָׂכִיר עָנִי וְאֶבְיוֹן מֵאַחֶיךָ אוֹ מִגֵּרְךָ אֲשֶׁר בְּאַרְצְךָ בִּשְׁעָרֶיךָ: (טו) בְּיוֹמוֹ תִתֵּן שְׂכָרוֹ וְלֹא תָבוֹא עָלָיו הַשֶּׁמֶשׁ כִּי עָנִי הוּא וְאֵלָיו הוּא נֹשֵׂא אֶת נַפְשׁוֹ וְלֹא יִקְרָא עָלֶיךָ אֶל ה' וְהָיָה בְךָ חֵטְא:".
3. **בבא מציעא, דף קי"א:** "כל הכובש שכר שכיר עובר בחמשה שמות הללו, ועשה: משום בל תעשק את רעך, ומשום בל תגזל, ומשום בל תעשק שכיר עני, ומשום בל תלין, ומשום ביומו תתן שכרו, ומשום לא תבא עליו השמש".
4. **רש"י שם:** "חמשה שמות - חמשה לאוין: לא תעשוק את רעך, ולא תגזול ולא תלין, ולא תעשוק שכיר עני ואביון ביומו תתן שכרו, ולא תבוא עליו השמש, ועשה - ביומו תתן".
5. **חידושי הרשב"א, שם:** "בחמשה שמות. פירש הראב"ד ה' שמות בין עשה בין ל"ת ואינו מונה לאו כפול כי אם השמות החלוקים. ורש"י פירש ה' לאוין ולאו דלא תעשוק כפול הוא מונה, וכלשונו מצאתיה בתוספתא דתניא התם הכובש שכר שכיר עובר בה' לאוין משום בל תעשוק ובל תגזול ובל תלין פעולת שכיר ביומו תתן שכרו ולא תבא עליו השמש".
6. **רמב"ם שכירות, י"א א'-ב' (על פי גירסת הרי"ף):** "מצות עשה ליתן שכר השכיר בזמנו שנאמר ביומו תתן שכרו וגו', ואם איחרו לאחר זמנו עובר בל"ת שנאמר ולא תבוא עליו השמש ואין לוקין עליו שהרי הוא חייב לשלם, אחד שכר האדם ואחד שכר הבהמה ואחד שכר הכלים חייב ליתן בזמנו ואם איחר לאחר זמן עובר בל"ת, וגר תושב יש בו משום ביומו תתן שכרו ואם איחרו אינו עובר בל"ת. כל הכובש שכר שכיר כאילו נטל נפשו ממנו שנאמר ואליו הוא נושא את נפשו, ועובר בארבע אזהרות ועשה עובר משום בל תעשוק ומשום בל תגזול ומשום לא תלין פעולת שכיר ומשום לא תבא עליו השמש ומשום ביומו תתן שכרו".
7. **ספר החינוך, ר"ל:** "ואף על פי שבאו במצוה זו שני כתובים אינם אלא מצוה אחת, והאחד נאמר להשלים דין המצוה, ואין לנו למנות מה שיבוא בתורה לתשלום דין המצוה מצוה בפני עצמה".

**ב. טעמא דקרא**

1. **בבא מציעא, דף קי"ב:** "לכדתניא: "ואליו הוא נשא את נפשו", מפני מה עלה זה בכבש ונתלה באילן ומסר את עצמו למיתה - לא על שכרו? דבר אחר: ואליו הוא נשא את נפשו - כל הכובש שכר שכיר כאילו נוטל נפשו ממנו".
2. **רמב"ן דברים, שם:** "לא תעשק שכיר עני ואביון - ידבר הכתוב בהוה, שהעניים והאביונים והגרים משכירים עצמם. וכן אם כסף תלוה את עמי את העני עמך (שמות כב כד), וכן לגר ליתום ולאלמנה יהיה (להלן פסוק יט), שהם העניים ברוב".
3. **ספר החינוך, ר"ל:** "משרשי המצוה, לפי שהשם ברוך הוא חפץ בקיום האדם אשר ברא, וידוע כי באיחור המזונות יאבד הגוף, ועל כן ציונו לתת שכר שכיר כי אליו הוא נושא את נפשו להתפרנס בו, ולפי הנראה על כן שם גבול זמנו יום אחד ולא יותר כי דרך בני אדם להתענות יום אחד לפעמים, ובפירוש הודיע הכתוב טעם הדבר באמרו [שם, שם ט"ו] ואליו הוא נושא את נפשו".
4. **ספר החינוך, תקפ"ח:** "משרשי המצוה מה שמבואר בכתוב, כי כל שכיר ברוב צריך לשכרו למזונותיו על כן אין ראוי לאחר לו מזונותיו, וכענין שכתוב כי עני הוא ואליו הוא נושא את נפשו, ופירשו זכרונם לברכה [שם קי"ב ע"א] על השכר הזה עלה בכבש ונתלה באילן, והאל בחסדיו ציונו ללמד נפשנו במדת החמלה והחסד, ונשלים לכל בריה חוקה בעת הצורך למען נזכה ונכשר לקבל טובו, כי חפץ לעשות חסד הוא כמו שכתבתי הרבה פעמים".
5. **הקדמת הרב שטיינזלץ לפרק המקבל:** "עיקרון חשוב בתחום ההסכמים, אף בהסכמים הנעשים על פי רצון הצדדים ללא הדרכה של הלכה מחייבת, שבכל אופן אין הכל שרירותי וחייבים להקפיד על ועשית הישר והטוב. ואילו חלקו השני של הפרק עוסק באותם נושאים בהם התורה עצמה קובעת קני מידה ודרישות של עשיית הטוב כשניתן לומר כי הדין הזה הריהו בעצם לפנים משורת הדין".
6. **העמק דבר ויקרא, שם:** "אם לוה ונכנס בידו ברשות לזמן ידוע, וכשהגיע הזמן העביר המועד ודעתו להשיב אח"כ אינו עובר בל"ת, זולת לא תלין פעולת שכיר אתך עד בקר. שאע"ג שאינו אלא סלוק חוב, גם דעתו לסלק אח"כ, מכל מקום פעולת שכיר שאני, כדמפרש המקרא הטעם במקום אחר כי אליו הוא נושא את נפשו".
7. **שיטה מקובצת בבא מציעא דף קי"א, בשם הראב"ד:** "והא דאמר רבי אמי אפילו לא שכרו אלא לבצור אשכול אחד עובר עליו קשיא לי רבי אמי מאי אתא לאשמועינן. אטו שכיר שעות מי לא תנן ליה במתניתין. ואיכא למימר דאפילו פחות משוה פרוטה נמי אשמועינן".
8. **מאירי שם:** "אזהרה שבשכירות אינה תלויה בממון אלא אף בפחות משוה פרוטה עובר אפילו לא שכרו אלא לבצור אשכול אחד עובר משום בל תלין".
9. **בבא מציעא, דף קי"ב:** "תנו רבנן: לא תלין פעלת שכיר יכול אפילו לא תבעו - תלמוד לומר אתך, לדעתך. יכול אפילו אין לו - תלמוד לומר אתך, שיש אתך".
10. **שולחן ערוך הרב חושן משפט, הלכות שכירות י"ח:** "טוב להתנות עם השכיר בשעה ששוכרו על מנת שלא יתחייב לפורעו בזמנו כי שמא יהיה טרוד או שמא לא יהיה לו מעות בריוח שיכול לפרעו אלא יהיה לו ויצטרך להוציאם ונמצא עובר בלא תעשה. ואפילו לא יהיה לו כלל מדת חסידות ללות ולפרוע לשכיר בזמנו מה שאין כן כשמתנה עמו כל תנאי שבממון קיים. ואף על פי כן אם יוכל לפרוע בזמנו טוב לפרעו ולא לסמוך על התנאי כי עני הוא ואליו הוא נושא את נפשו ואפילו אם העני מבקש שיהיה שכרו שמור על בעל הבית טוב לפרעו תחלה בזמנו אם יכול ויחזיר ויקח ממנו בתורת פקדון".
11. **שער המשפט, חושן משפט של"ט ס"ק ב':** "לא תבעו. ובזוהר קדושים (דף פה, א) מבואר דאף דאמר לו הפועל יהא השכירות בידך מ"מ אין לעכב השכירות תחת ידו אם לא לבתר דיהיב ליה יע"ש. וכן משמע מפשטא דמתניתין דפרק המקבל (קיא, א) דקתני אחד שכר אדם בהמה וכלים יש בו משום ביומו תתן שכרו ויש בו משום לא תלין אימתי בזמן שתבעו לא תבעו אינו עובר עליו. משמע מיעבר הוא דלא עבר הא איסורא איכא".
12. **חפץ חיים - אהבת חסד, א' ט' – פתיחה להלכות תשלומי שכר שכיר:** "עוד ראיתי לחבר אל ההלכות דין תשלומי שכר שכיר מפני שהוא דבר העומד ברומו של עולם שיש ע"ז כמה וכמה לאוין מפורשין בתורה, ויש בני אדם מזלזלין בהם בעו"ה ונקל להם לאחר את התשלומין בשביל איזה סיבה קלה כגון שמתעצל לילך וליקח את ממונו שהניח ביד אחרים או לילך ולפרוט את המטבע הגדולה שיש לו בשביל לשלם להשכיר בזמנו. ומן הדין היה מחויב בכל זה אפילו אם הפועל עשיר, וכ"ש אם הפועל עני כמה מחויב הבעה"ב לראות לשלם לו בזמנו כדי שיהיה לו במה לחיות הוא ואנשי ביתו וכמה דכתיב בקרא בפרשה תצא ביומו תתן שכרו ולא תבוא עליו השמש כי עני הוא ואליו הוא נושא את נפשו ולא יקרא עליך אל ה' והיה בך חטא. לך נא ראה מה דאיתא בזוה"ק ... ובעו"ה יש אנשים שנקל להם לפחות להשכיר משכרו ולא ידעו כי בנפשם הוא שעוברים על לאוין דאורייתא. גם מצוי בעו"ה אצל איזה אנשים שהשכיר דופק על פתחיהם לילה ויום ואין שומע לו ובפרט אם העסק הוא על איזה דבר קטן ולא יתנו לב שבדיני התורה אין חילוק בין דין של פרוטה לדין של מאה מנה. והרבה מהם שהם אנשים ישרים ובעלי מדות טובות ומקיימים שארי מצות התורה כדת וכהלכה והמצוה הזאת של תשלומי שכיר בזמנו רפויה בידם בעו"ה אפילו במקום שנוגע לטרחא בעלמא. והתבוננתי שכ"ז בא להם מצד מיעוט חסרון ידיעה בהלכה זו שאלו ידעו מזה בודאי היו מזרזים לשלם בזמנם כדי לקיים בזה המ"ע של ביומו תתן שכרו וגם שלא לעבור על הלאוין שיש בענין זה כמו שכל אחד מישראל מזדרז לקיים שארי מצות התורה התלויים בזמן כשופר וסוכה ולולב וכיוצא בזה. האם ראית לאחד מישראל שיניח מלברך על השופר והלולב עד הלילה ואדרבא כ"א מישראל מקדים את עצמו לקיים המצוה בבוקר ושמח ע"ז על שזכה לקיים מצות הבורא יתברך כדין ואלו במצוה זו שהיא ג"כ מ"ע דאורייתא והוסיפה התורה גם כמה לאוין בענין זה כמה מתגבר היצר בזה. גלל כן נתתי אל לבי והתבוננתי בעזה"י החונן לאדם דעת וקבצתי את כל הפרטים המצויים בהלכה זו כדי שיזדרז כ"א לקיים המצוה כדת וכהלכה. וזה החלי בעזרת צורי וגואלי".

**ג. ביומו תתן שכרו – בזה ובבא**

1. **זוהר פרשת קדושים:** "לא תבא עליו השמש אזדהר דלא תתכנש בגינוי מעלמא עד לא ימטי זמנך לאתכנשא, כמה דאת אמר (קהלת יב) עד אשר לא תחשך השמש וגו'. מהכא אוליפנא מלה אחרא מאן דאשלים לנפשא דמסכנא, אפילו דמטו יומוי לאסתלקא מעלמא קודשא בריך הוא אשלים לנפשיה ויהיב ליה חיין יתיר".
2. **של"ה מסכת חולין פרק תורה אור, אות קל"ז:** "הא דאמר רבי אליעזר (אבות פ"ב מ"י), שוב יום אחד לפני מיתתך. ושאלו אותו התלמידים (שבת קנג א), וכי יודע באיזה יום ימות. והשיב להם, מכל שכן יעשה תשובה בכל יום. כי בכל יום יש שבת שהוא עולם הבא, ויפה שעה אחת בתשובה בעולם הזה כו' (אבות פ"ד מי"ז). ועל זה כתבו בזהר, רמז 'ביומו תתן שכרו' (דברים כד, טו), לעשות תשובה דבר יום ביומו, ושלא ללין פעולת שכיר (ויקרא יט, יג), כלומר, לפקח בפעולות שעשה. ועל כן ב'יומו ת'תן ש'כרו, ראשי תיבות 'שבת'[[1]](#footnote-1), לרמז על כל הנזכר לעיל".
3. **ספר "ערבי נחל"[[2]](#footnote-2) פרשת חיי שרה:** "ויתכן לפרש עם הא דקיימא לן שכר מצוה בהאי עלמא ליכא (קדושין לט ב). והקשו הקדמונים איך לא יקיים הקדוש ברוך הוא ביומו תתן שכרו (דברים כד, טו) - לשלם בעד עבודת כל יום ויום בעוה"ז, ונאמר על זה הרבה תירוצים. והנה קיי"ל (חו"מ סי' שלט ס"ו) בקבלנות ליכא משום בל תלין, ולכאורה עבודת ה' לא נקרא קבלנות דהא תנן (אבות פ"ב מט"ז) לא עליך המלאכה לגמור, וא"כ בכל יום ראוי ליתן שכרו כמשפט שכיר יום, אכן אעפ"כ משפטו כקבלנות, דהא ידוע שכל אדם צריך להשלים כל תרי"ג מצות, ואם לאו מוכרח להתגלגל, ולפי שרחוק מאד הדבר שיקיים האדם כל המצות אם לא בגלגול, ממילא כל שלא נשלם בכל התרי"ג מצות עדיין לא נשלם הקבלנות ולית ביה משום בל תלין, משום הכי שכר מצוה בהאי עלמא ליכא".
4. **באר מים חיים, פרשת בראשית:** "ונראה פירושן של דברים למה ברא את עולמו בדין והוא בעל החסד האמיתי, אך הן הן הדברים האמורים כי עיקר בריאת העולם היה שלא יהנו הנשמות מאתו בדרך נהמא דכסופא כי לא יהיה הטובה שלימה מכל וכל כי מאן דאכיל דלאו דיליה בהיל לאסתכולי באפיה (ירושלמי ערלה פרק א' הלכה ג') כידוע מדברי האר"י ז"ל. וברא את עולמו שיעבדו עבודתו בכדי שישולם להם שכרם חלף עבודתן בדין ובמשפט שלא יהיה בדרך נהמא דכסופא. ונמצא היה מוכרח לברוא העולם בדין כי אם יברא מצד החסד לגמול חסדו להם מטובו שלא בדין הראוי להם, חזר הדין להיות הנאתם בנהמא דכסופא מה שאין כן אם ינתן להם בדין. זה כל נחת רוחו ונחת רוח הנשמות שמקבלין טובתו בבחינת שכר שכיר שהוא הטובה השלימה והמאושרת בדעתו של אל דעות. ועל כן מה מאוד הקפידה התורה בשכר שכיר בעשה ולא תעשה להנתן לו דוקא ביומו. כי הקדוש ברוך הוא בחסדו מה מאוד מצפה ומתאוה ומשתוקק לשלם שכר שכיר לבאי עולם להנהותם מטובו להאיר להם מזיו פניו יתברך ויתעלה אם ירצה ה' ליום שכולו שבת, שאז הוא עיקר קיבול שכר ובהגיע יום ההוא ודאי לא יאוחר מיומו אף רגע כמימרא ברוב אהבה עד בלתי שיעור. וגם עתה בעולם הנשמות איש הזוכה לבוא אליו ותלמודו בידו ומראהו עבודתו אשר עבד ודאי תיכף הנה שכרו אתו ופעולתו לפניו להנהותו מטוב הראוי לו בלי איחור רגע אחת כי חפץ חסד הוא, וכן הזהיר לעבדיו לְהִדָמוֹת בדרכיו לשלם שכר שכירם ביומו דוקא, כי יפה שעה אחת קודם לעשות עמו חסד בשכר המגיע, ואיש הכובש שכר שכיר אף בלינת לילה אחד ח"ו גורם כן למעלה וכביכול צער לפניו וצער לנשמה שלא תקבל שכרה תיכף. ועל כן רמז בראשי תיבות (דברים כ"ד, ט"ו) ב'יומו ת'תן ש'כרו אותיות שב"ת כמו שאיתא בדברי האר"י ז"ל לרמז שטעמו שלא לאחר השכר האמת אשר יגיע להנשמה ליום שכולו שבת כי שכירות אינת משתלמת אלא לבסוף וכשתכלה ששת ימי המעשה וימי עבודה שהוא שיתא אלפי שנין יְהַנֶה בריותיו אשר ברא מאור פניו בשכר נפלא הפלא ופלא עין לא ראתה אלהים זולתך יעשה למחכה לו".
5. **ליקוטי מהרי"ל[[3]](#footnote-3), פרשת קדושים:** "שכר מצוה בהאי עלמא ליכא (קידושין לט ב), אלא היום לעשותם ולמחר לקבל שכרם (עירובין כב א), אבל שכר שמחה של מצוה איכא בהאי עלמא. זה רימז לנו הכתוב, כשיעשה המצוה בשמחה, לא תלין פעולת שכיר אתך עד בוקר, רצ"ל אין אתה צריך להמתין עד בוקר לעולם הבא לקבל השכר, כי שכר שמחה של מצוה איכא בהאי עלמא".

1. ראו על כך בהרחבה באמרי אמת, כי תצא תרס"ו. [↑](#footnote-ref-1)
2. רבי דוד שלמה אייבשיץ, בעל ה"לבושי שרד" על השולחן ערוך, שהיה גם אדמו"ר חסידי, בן דורם של ר' לוי יצחק מברדיטשב, האוהב ישראל מאפטא ואחרים. לאחר ששימש רב בקהילות שונות, עלה לארץ ישראל והתיישב בצפת, ובה הלך לעולמו ונקבר. [↑](#footnote-ref-2)
3. רבי יהודה לייב, תלמיד ר' אלימלך מליז'נסק. [↑](#footnote-ref-3)